Teimme keskisuuren ruokakorivertailun kolmen suuren ruokakauppaketjun välillä. Valikoimme ääritieteellisellä Stetson-Harrison –menetelmällä 20 yleistä ruoka- ja kotitaloustuotetta, joita useimmat suomalaiset nuoret aikuiset ja opiskelijat lienevät ostaneet edes kerran elämässään.

Joukkoon pyrittiin valikoimaan tuotteita mahdollisimman laajalta skaalalta. Proteiinien joukosta poimimme klassisen 400 gramman jauheliharasian, tonnikalaa sekä marinoimattomia kanasuikaleita. Heviosastolta poimimme koriin kotimaisia kurkkuja ja tomaatteja sekä banaaneja ja appelsiineja.

Juomaosastolta mukaan tarttui niin kahvia, Juhla Mokkaa, pikasumppia, colaa ja energiajuomia. Ruokatarvikkeiden lisäksi mukaan otettiin joka kodin perustarvike – WC-paperi.

Testin koko data on nähtävillä jutun lopussa olevasta linkistä.

Halvin kori meni senttipeliksi

Vertailun halvimmaksi ruokakoriksi paljastui Prisman kori, jonka loppuhinnaksi tuli 34,40 euroa. Saksalaistaustainen Lidl jäi kakkoseksi 34,57 euron ruokakorillaan. Kolmantena maaliin saapui K-Citymarket, jonka ruokakori maksoi 41,37 euroa.

Prisma kasvatti kaulaansa parillakymmenellä sentillä myös kanatuotteen kohdalla. Se tosin täytyy mainita, että Kariniemen kananpojan suikaleet oli leikattu paistista, kun kilpailijoilla suikaleet oli leikattu fileestä. Toimitus ei ota kantaa, onko tällä suurta väliä – etsimme vain halvimpia, marinoimattomia kanasuikaleita pienessä rasiassa.

Energiajuomien kohdalla Prisma vei pantin kokoisen erävoiton – Freewayn energiajuoma tulee pullossa, missä pantti on 20 senttiä. Siksi tölkissä tarjoiltava Megaforce on 5 senttiä halvempi tuote.

Lidlin kohtaloksi koitui testin kallein tonnikala. Nixen paloissa tuleva tonnikala oli 40 senttiä kallimpaa kuin kilpailijoiden hiutaleina tullut tonnikala. Tällä saattaa olla vaikutusta tonnikalan hintaan, mutta halvempia tonnikalasäilykkeitä ei Lidlistä löytynyt.

Erävoitot ratkesivat senttipelillä

Halvimpien yksittäisen tuotteiden kohdalla käytiin ankaraa kaksinkamppailua Prisman ja Lidlin välillä. 20 tuotteen haasteessa Lidl kuittasi 8 erävoittoa halvimmista tuotteista. Prisma onnistui halpuuttamaan 5 tuotetta polkuhintoihin. Muissa tuotteissa nähtiin tasapelejä tai erikoistapauksia.

Lidlin erävoitot tulivat useimmiten vain senttien eroilla. Appelsiinimehussa nähtiin suurin voitto Lidlille, mutta sekin oli vain 10 senttiä. Muut erävoitot olivat tätä pienempiä.

Kautta linjan kalleimmat tuotteet löytyivät K-Citymarketista. Ainoat poikkeukset sääntöön toivat merkkicolajuoma, makaroni sekä tonnikala vedessä. Näiden lisäksi K-Citymarket yllätti testin halvimmalla ananassäilykkeellä, 60 sentin hintaisella K-Menun ananaspaloilla.

K-Citymarketin puolustukseksi on sanottava, että kyseisessä liikkeessä oli silmämääräisesti laajin valikoima kaikkia tuotteita ja eniten aikaa hintojen perkaamiseen meni juurikin Citymarketissa. Lidl oli ehdottomasti nopein hintojen katselukohde, kenties juuri silmämääräisesti pienimmän valikoimansa ansiosta.

Kakkosluokan yllätys heviosastolla

Prisma yllätti heviosastolla positiivisesti toisenlaisilla tomaateilla ja käyrillä kurkuilla. Toisenlaiset tomaatit olivat muotovirheellisiä tomaatteja ihmeellisine möykkyineen ja käyrät kurkut olivat nimensämukaisesti käyriä.

Päädyimme kuitenkin siihen ratkaisuun, että jätimme nämä tuotteet sivuun. Olimme valikoineet muista liikkeistä halvimmat ns. ykkösluokan vihannekset mukaan vertailuun, joten koimme epäreiluksi antaa Prismalle etua kakkosluokan vihannesten muodossa.

Kuinka vertailu toteutettiin?

Hintoja vertailtiin espoolaisessa kauppakeskuksessa maanantaina 18.6.2018. Ruokakorivertailuun otettiin hypermarketit K-Citymarket, Prisma ja Lidl.

Merkkicolajuoman kohdalla laskusääntöjä piti venyttää hieman. Ensinnäkin laskimme Pepsin ja Coca-Colan toisiaan vastaaviksi tuotteiksi, koska Lidlistä ei yksinkertaisesti löytynyt 1,5 litran pulloja Coca-Colaa. Sen lisäksi toimittajamme erehtyi poimimaan Citymarketista hinnan Coca-Colan 4-packille, eli 6 litran pakkaukselle.

Edellämainituista syistä kyseisen rivin laskutapaa soveltaa kaikille reilulla tavalla. Toimitus päätyi ratkaisuun, jossa K-Citymarketin Coca-Cola 4-packin hinta puolitettiin, jotta saatiin hinta kolmelle litralle kolajuomaa.

Halpiskolan kohdalla tätä ongelmaa ei ollut, kun jokaiselta kauppaketjulta löytyi 1,5 litran yksittäiselle pullolle hinta.

Kanatuotteiden kohdalla ongelmalliseksi muodostui Lidlin Kanamestarin fileesuikaleet, joita ei löytynyt kuin 450 gramman pakkauksissa. Kun kilpailijoilla pakkauskoot olivat 250 grammaa, päätimme normalisoida hinnat 250 gramman mukaan. Kanamestarin fileesuikaleille laskettiin kilohinta, joka jaettiin sitten neljällä.

Jälkikäteen ajatellen mukaan olisi pitänyt ottaa myös muun muassa litran maitopurkki, mutta listaa kootessa ajatus tuli liian myöhään mukaan. Ensi kerralla sitten. Jättäkää kommenttiosioon ehdotuksia seuraavaa ruokakorivertailua varten.

Koko tutkimusdata on nähtävillä täältä. Linkki vie Google Sheets -tiedostoon. (Datassa on pieni virhe Prisman myymän Juhla Mokan kohdalla. Kyseinen kauppa myy Juhla Mokkaa myös hintaan 3,89€, ei 2,85€.)

Oikaisu, 19.7.2018, kello 16.35: Jutussa ja alkuperäisdatassa oli väitetty Prisman myyneen Juhla Mokkaa hintaan 2,85€. Oikea hinta on sama kuin kilpailevilla kauppaketjuilla, 3,89€. Aihetta käsittelevä kappale on poistettu jutusta ja ruokakorin hinta on päivitetty juttuun. Kiitoksia lukija MielenkiinnostaVain erheen huomaamisesta. Uutisblogi Kahvi ja Tee pahoittelee erhettä.